14 danske skoler har anmodet om at være med i forsøgsordningen, som skal undersøge, hvordan fremtidens evaluerings- og bedømmelsessystem kan se ud.

Maja Gabrielle Weiss Sørensen går i ottende klasse på Seminarskolen i Aalborg. Hun drømmer om at blive journalist, og derfor er dansk et vigtigt fag for hende. Hun er lige mødt ind til et nyt skoleår, og her bliver én ting markant anderledes. Nemlig, at der er kommet en helt ny karakter i faget dansk – en karakter for arbejdsindsats. -	Jeg tror, jeg vil lægge en større indsats, end jeg har gjort de andre år, fordi jeg får en karakter for det nu, fortæller hun. Det sker som et led i en ny forsøgsordning, som danske folkeskoler har haft mulighed for at tilmelde sig. Skolerne har kunnet vælge, om de vil forsøge sig med en karakter for arbejdsindsats, en karakter for orden og adfærd eller helt at droppe karaktererne og i stedet satse på feedback. Projektet møder kritik TV2 Nord har søgt en aktindsigt, som viser, at i alt 14 folkeskoler har søgt om at være med i projektet – tre af disse er nordjyske. -	Projektet passer godt til vores rejse - vi vil gerne motivere børnene til at arbejde endnu mere og endnu mere effektivt, forklarer skoleleder på Seminarieskolen, Henrik Hiis. Selvom forventningerne er positive i Aalborg, møder forsøgsordningen kritik fra Danmarks Lærerforening. -	Det vil bidrage til en præstationskultur i skolerne, som vi ved, at rigtig mange børn og unge har det svært med, lyder det fra formand Gordon Ørskov Madsen. Også hos Danmarks Skolelederforening melder man sig i koret af kritiske røster. -	Vi er ikke så begejstrede for det, fordi der i forvejen er for mange eksamensfag, og der bliver givet for mange karakterer. Vi måler og vejer eleverne for meget, mener formand Claus Hjortdal. Ingen bekymring i Aalborg I skolegården på Seminarieskolen skinner solen fra en blå himmel. Majas klasselærer i dansk, Troels Overballe Klavsen, deler ikke bekymringen omkring den nye karakter. -	Jeg tror, at karakteren for arbejdsindsatsen er med til at nuancere den faglige karakter, så jeg er ikke så bekymret for de ulemper, der kan være ved den bedømmelseskultur, vi har, siger han. Klokken ringer ind til time, og Maja Gabrielle Weiss Sørensen går mod klasselokalet. Hun bliver skoleåret ud, sammen med sine klassekammerater, bedømt for sin arbejdsindsats i dansk. -	Det er en god ide, for nogle gange kan der være nogle, som ikke helt forstår opgaven, hvis det er for svært,  men som prøver deres bedste og tager det seriøst – så får man også en karakter for at have gjort en indsats i stedet for kun at blive bedømt på det, man har lavet, slutter hun.